Mario Mikulić
Mario Mikulić (Korčula, 1924. - Sarajevo, 1991.) je bio bosanskohercegovački slikar. Mikulić je poznat po portretnim ostvarenjima u različitim tehnikama od realizma do ekspresionizma. Jedan je iz jugoslavenske slikarske elite, koja je odlazila u Bugojno portretirati Tita. Pored zanimanja za portret i ljudsku figuru u Mikulićevom stvaralaštvu pojavljuju se još dvije važne teme: pogled na sarajevsku Ulicu Vase Miskina, s prozora njegova ateljea, i dalmatinske ribarske teme. Godinama je radio na opremi knjiga kao likovni urednik u sarajevskoj izdavačkoj kući “Svjetlost”, a onda kao ilustrator i karikaturist u sarajevskoj novinsko-izdavačkoj kući “Zadrugar”. Jedno je vrijeme bio i predsjednik Udruženja likovnih umjetnika Bosne i Hercegovine. Za svoj plodni umjetnički rad dobio je i Šestoaprilsku nagradu grada Sarajeva 1966. godine.